VSL Sklep Cst 257/2023
Sodna praksa višjih sodišč, 2023-09-27

Lidija Leskošek (preds.), Milojka Fatur Jesenko (poroč.), Maja Jurak

procesna legitimacija za vložitev pritožbe - pritožba stečajnega upravitelja - priznana izločitvena pravica - zavrženje pritožbe kot nedovoljene

Upraviteljica izpodbija sklep o priznanju izločitvene pravice iz prvega odstavka 309. člena ZFPPIPP, zoper katerega se lahko pritožijo samo stranke glavnega postopka. Zakon upraviteljici ne daje izrecne procesne legitimacije za izpodbijanje predmetnega sklepa, kar pomeni, da nima pravice do pritožbe zoper tovrsten sklep sodišča. Glede na navedeno je višje sodišče pritožbo upraviteljice kot nedovoljeno zavrglo (352. člen v zvezi s četrtim odstavkom 343. člena ZPP v zvezi s prvim odstavkom 121. člena ZFPPIPP), ne da bi se spuščalo v vsebinsko presojo pritožbenih navedb.

1. Sodišče prve stopnje je izdalo sklep o preizkusu terjatev ter ločitvenih in izločitvenih pravic, pri čemer je v drugem odstavku izreka izpodbijanega sklepa ugotovilo, da je izločitveni upnik A. A. izvirno pridobil lastninsko pravico na do 7/50 celotne solastne nepremičnine ID znak: del stavbe 000-7, v tretjem odstavku izreka tega sklepa pa je stečajni upraviteljici naložilo, da izstavi zemljiškoknjižno dovolilo za vknjižbo lastninske pravice na nepremičnih z ID znakom: del stavbe 000-7 v korist upnika A. A.

2. Upraviteljica se pravočasno pritožuje zoper tretji odstavek izreka navedenega sklepa, saj meni, da bo namen dosežen že z izdajo ugotovitvenega sklepa v drugem odstavku izreka, medtem ko je tretji odstavek izreka sklepa nepotreben. Zato predlaga, da ga pritožbeno sodišče razveljavi.

4. V stečajem postopku ima procesno legitimacijo za vložitev pritožbe proti sklepu, ki ga izda sodišče v tem postopku, stranka postopka (prvi odstavek 126. člena ZFPPIPP). Stečajna upraviteljica ima pravico vložiti pritožbo samo proti tistim sklepom, za katere tako določa zakon (drugi odstavek 126. člena ZFPPIPP). Upravitelj namreč ni stranka postopka, pač pa organ postopka zaradi insolventnosti (prim. 56. člen in prvi odstavek 97. člena ZFPPIPP). Zakon upraviteljici daje procesno legitimacijo za pritožbo le zoper v zakonu izrecno navedene sklepe, npr. o njenih nagradah in njenih stroških in zoper sklepe o njeni razrešitvi (deveti odstavek 104. člena, tretji odstavek 105. člena, šesti odstavek 119. člena ZFPPIPP). Upraviteljica izpodbija sklep o priznanju izločitvene pravice iz prvega odstavka 309. člena ZFPPIPP, zoper katerega se lahko pritožijo samo stranke glavnega postopka. Zakon upraviteljici ne daje izrecne procesne legitimacije za izpodbijanje predmetnega sklepa, kar pomeni, da nima pravice do pritožbe zoper tovrsten sklep sodišča. Glede na navedeno je višje sodišče pritožbo upraviteljice kot nedovoljeno zavrglo (352. člen v zvezi s četrtim odstavkom 343. člena ZPP v zvezi s prvim odstavkom 121. člena ZFPPIPP), ne da bi se spuščalo v vsebinsko presojo pritožbenih navedb.

Ta pisni odpravek se ujema z elektronskim izvirnikom sklepa.

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 126, 126/2, 309, 309/1

Zakon o pravdnem postopku (1999) - ZPP  - člen 352

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.